**שם השיעור: האם רימה יעקב אבינו את יצחק אביו? (36)**

**שם המרצה: פרופ' אוריאל סימון**

**א. יעקב ועשו במדרשים**

וַיִּתְרֹצֲצוּ הַבָּנִים בְּקִרְבָּהּ**.** (בראשית כ"ה, 22)

1. ר' יוחנן וריש לקיש. ר' יוחנן אמרף זה רץ להרוג את זה' וזה רץ להרוג את זה, ר' שמעון בן לקיש אמרף זה מתיר ציוויו של זה' וזה מתיר ציוויו של זה/ (ב"ר, ס"ג)
2. אמר ר' לוי בשם ר' שמעון: עד שהצדיקים והרשעים במעי אמם' הקב"ה מפרסם את מעשיהן. מהו 'ויתרוצצו'? שהיו עולין ויורדין במעיה כגלי הים. זה אומר: אני אצא תחילה, וזה אומר: אני אצא תחילה. אמר לו עשו ליעקב: אם אין אתה מניחיני לצאת, הריני הורג את אמי' ואצא דרך דופן. אמר יעקב: הרשע הזה שופך דמים מתחילתו! והניחו לצאת תחילה. (מדרש הגדול)

וַיָּבֹא עֵשָׂו מִן הַשָּׂדֶה, וְהוּא עָיֵף. (בר' כ"ה, 29)

1. אמר ר' יוחנן: חמש עבירות עבר אותו רשע באותו היום: בא על נערה מאורסה, והרג את הנפש, וכפר בעיקר, וכפר בתחיית המתים, ושט (שאט, ביזה) את הבכורה. בא על נערה מאורסה - כתיב הכא: 'ויבא עשו מן השדה', וכתיב התם: 'כי בשדה מצאה' (דב' כ"ב, 27). הרג את הנפש - כתיב הכא: 'עיף', וכתיב התם: 'אוי נא לי כי עיפה נפשי להורגים' (יר' ד', 31). וכפר בעיקר - כתיב הכא: 'למה זה לי', וכתיב התם: 'זה אלי ואנוהו' (שמ' ט"ו, 2). וכפר בתחיית המתים - דכתיב: 'הנה אנכי הולך למות'. ושט את הבכורה - דכתיב: 'ויבז עשו את הבכורה'. (ב"ב ט"ז, ע"ב)

וַתִּקַּח רִבְקָה אֶת בִּגְדֵי עֵשָׂו בְּנָהּ הַגָּדֹל הַחֲמֻדֹת, אֲשֶׁר אִתָּהּ בַּבָּיִת, וַתַּלְבֵּשׁ אֶת יַעֲקֹב בְּנָהּ הַקָּטָן. (בר' כ"ז, 15)

1. 'אשר אִתה בבית' - שבהן היה משמש את אביו. אמר ר' שמעון בן גמליאל: כל ימי הייתי משמש את אבא, ולא שמשתי אותו אחד ממאה, ששימש עשו את אביו. אני בשעה שהייתי משמש את אבא, הייתי משמשו בבגדים מלוכלכין, ובשעה שהייתי יוצא לדרך, הייתי יוצא בבגדים נקיים. אבל עשו בשעה שהיה משמש את אביו, לא היה משמשו אלא בבגדי מלכות, אמר: אין כבודו של אבא, אלא בבגדי מלכות. (ב"ר, ס"ה)

וַיֹּאמֶר יַעֲקֹב אֶל אָבִיו: אָנֹכִי עֵשָׂו בְּכֹרֶךָ עָשִׂיתִי כַּאֲשֶׁר דִּבַּרְתָּ אֵלָי. (בר' כ"ז, 19)

1. 'אנוכי עשו' - ... ואף על פי שאתם אומרים 'שיקר יעקב', לא שיקר! בלעם אמר: 'לא הביט און ביעקב' (במ' כ"ג, 21), אלא [אמר]: אנכי יעקב, עשו [הוא] בכורך. (תנחומא – בובר, פרשת תולדות, י')

וַיֹּאמֶר: בָּא אָחִיךָ בְּמִרְמָה וַיִּקַּח בִּרְכָתֶךָ (בר' כ"ז, 35)

1. 'בא אחיך במרמה' – רבי יוחנן אמר: בא בחכמת תורתו. (ב"ר, ס"ז), וכך תרגם אונקלוס: "בחוכמה".

כִּשְׁמֹעַ עֵשָׂו אֶת דִּבְרֵי אָבִיו וַיִּצְעַק צְעָקָה גְּדֹלָה וּמָרָה עַד מְאֹד וַיֹּאמֶר לְאָבִיו בָּרֲכֵנִי גַם אָנִי אָבִי(בר' כ"ז, 34)

1. אמר רבי חנינא: כל האומר שהקב"ה וותרן, יתוותרון בני מעיו, אלא מאריך אפו וגובה את שלו. צעקה אחת הזעיק יעקב לעשו, דכתיב: 'ויצעק צעקה', והיכן נפרע לו? בשושן הבירה, שנאמר (אסתר ד): 'ויזעק (מרדכי) זעקה גדולה ומרה' (ב"ר, ס"ז)
2. כל הלילה היתה עושה עצמה כרחל, כיון שעמד בבקר 'והנה היא לאה' (בר' כ"ט, 25), אמר לה: בת הרמאי, למה רמית אותי?, אמרה לו: ואתה למה רמית אביך, כשאמר לך 'האתה זה בני עשו' (בר' כ"ז, 21), ואמרת לו 'אנכי עשו בכורך' (שם, 19), ואתה אומר 'למה רימיתני' (בר' כ"ט, 25), ואביך לא אמר 'בא אחיך במרמה' (בר' כ"ז, 35). (תנחומא – בובר, פרשת ויצא, י"א)

**ב. יעקב ועשו בפרשנות ימי הביניים**

**רש"י**

1. בר' כ"ה, 27: 'יודע ציד' - לצוד ולרמות את אביו בפיו, ושואלו: אבא, היאך מעשרין את המלח ואת התבן, כסבור אביו שהוא מדקדק במצות... 'יושב אוהלים' - אהלו של שם ואהלו של עבר.
2. בר' ל"ב, 29: 'לא יעקב יאמר עוד שמך כי אם ישראל' - לא יאמר עוד שהברכות באו לך בעקבה וברמיה, כי אם בשררה ובגלוי פנים, וסופך שהקב"ה נגלה עליך בבית אל, ומחליף את שמך.

**רשב"ם**

1. בר' כ"ה, 22: 'ויתרוצצו' – (...) כדרך העוברים (...).
2. בר' כ"ה, 27: 'יודע ציד' – לצוד ציד להביא, 'יושב אוהלים' - רועה צאן אביו, כמו שפירשתי אצל יושב אהל ומקנה (בר' ד', 20 – על יבל).
3. בר' כ"ה, 31: 'מכרה כיום את בכורתך לי' - מכור לי חלק בכורתך הראוי לך בממון אבי בממון שאתן לך ואחר כך אתן לך המאכל לעדות לקיום. כדרך שמצינו 'ויאכלו שם על הגל' (בר' ל"א, 46) לקיום ברית בין לבן ליעקב.

**ר' יוסף בכור שור**

1. בר' כ"ה, 22: 'ויתרוצצו הבנים בקרבה' - לשון 'קנה – רצוץ' (יש' מ"ב, 3) משתברים, וסברה כי חבלי - יולדה הם, ועדיין לא הגיע זמן לידה, ויראה שמא הפילה...
2. בר' כ"ה, 27: 'יושב אוהלים' - ומקנה לפי שהרועים עושים אוהלים מפני הצינה ומפני החמה.
3. בר' כ"ה, 29-30: 'והוא עיף' - דרך הציידים להיות עייפים ורודפים אחר החיות, ופעמים טועים ביער שלשה וארבעה ימים, [ויגיע] להם רעב וצמא, וכן היה לעשו עד שהגיע לשערי מות, ולא היה יכול להשיג ידו אל פיו, כמו שהוא אומר: 'הלעיטיני נא' וגו'. כלומר: שפוך לתוך פי ואני אוכל, שאיני יכול אפילו לתת לתוך פי... ולכך אמר לו יעקב, אם אתה מת מיתת עצמך הרי כל אשר לאבי בידי... ואם אוכילך ותחיה, הריני מפסיד שרות גדול וממשלה גדולה... אבל אם תמכור לי בכורתך, אז אוכילך ותחיה ולא תמות, ואני לא אפסיד במה שאוכילך, ואם לא תחמול על עצמך בשביל שלא תרצה שלא תבוא לי הממשלה, גם אני לא אחמול על עצמך, כי כמו שאתה רוצה לעצמך אני אוהב לעצמי, ואיני אוהבך יותר ממני...
4. בר' כ"ה, 34: 'ויבז עשו את הבכורה' - ויש מפרשים (הכוונה לרשב"ם כמובא לעיל) כי בכסף קנה יעקב את הבכורה, וזה האוכל היה סעודת המכירה שקורין (בלעז) בבריי"א והוא בדאות בעיני.
5. בר' כ"ו, 10: 'בעבור אשר יברכך לפני מותו' - ואע"פ שלא היה צריך, שהרי היתה הבכורה שלו, מכל מקום צריך להעבירה מעשו, והיה יעקב כאדם שרץ אחר אבידתו, שהרי עשו מכר לו את הבכורה ונשבע לו שלא להפקיע ממנו, ועכשיו היה מערים על שבועתו, ורוצה לרמותו, ויעקב הציל את שלו מידו.
6. בר' כ"ז, 19: 'אנוכי עשו בכרוך' - לא שיקר לאביו, אלא כששאל לו מי אתה, אמר לו: "אנכי"! כי כן דרך לענות, והוסיף לומר לו: "עשו בכורך"! ואף הוא אמת. עשית כאשר דברת אלי - כמה פעמים.

**ר' אברהם אבן עזרא**

1. בר' כ"ז, 40: 'ופרקת עלו מעל צוארך' – (...) וישֵנים שלא הקיצו משנת האולת יחשבו, כי אנחנו בגלות אדום. ולא כן הדבר, רק (=אלא) אדום היה תחת יד יהודה, וכן כתוב 'ויפשע אדום מתחת יד יהודה' (מל"ב ח', 22).
2. בר' כ"ה 27: 'יודע ציד' - לעולם מלא מרמות, כי רוב החיות בדרך מרמה יתפשו... גם עשו 'איש שדה', ויעקב 'יושב אהלים' ויתכן להיות פירושו כמו 'יושב אהל ומקנה' (בר' ד', 20).
3. בר' כ"ה, 32: וטעם 'הנה אנכי הולך למות' שבכל יום ויום הוא מסתכן בעצמו כאשר יצא לצוד שמא יהרגוהו החיות, ויתכן שימות קודם אביו.
4. בר' כ"ה, 34: 'ויבז עשו' גם זאת 'הבכורה', בעבור שראה שאין לאביו עושר...
5. בר' כ"ז, 19: 'אנוכי עשו בכורך' – יש אומרים (תנחומא ב' ורש"י) חלילה לכזב הנביא (לומר עליו שהוא מכזב), רק הוא כן, 'אנכי' מי שאנכי ו'עשו בכורך'. ואחרים אמרו כי בנחת אמר 'אנכי', ונשא קול במילת 'עשו בכורך'. ואלה דברי רוח, כי הנביאים יתחלקו לב' חלקים: החלק הא' שליח במצות (כמו משה ואהרן), והחלק השני נביאי העתיד, ואם יצטרכו לאמר דבר שאיננו כהוגן לא יזיק, רק השליח לא יתכן שיכזב כלל...
6. בר' כ"ז, 35: 'בא אחיך במרמה' – שלא דיבר אמת.